b'\n_START_ARTICLE_\nHarry Houdini\n_START_PARAGRAPH_\nHarry Houdini (Budimpe\xc5\xa1ta, Ma\xc4\x91arska, 24. o\xc5\xbeujka 1874. - Detroit, Michigan, SAD, 31. listopada 1926.) ameri\xc4\x8dki iluzionist. Ro\xc4\x91en pod imenom Erik Weisz. Najpoznatiji po svojim trikovima osloba\xc4\x91anja iz nemogu\xc4\x87ih situacija poput zatvorenih spremnika ispunjenih vodom dok su mu svi udovi zavezani lancima. Jedan od najpoznatijih iluzionista u povijesti \xc4\x8diji \xc5\xbeivot i smrt i danas budi mnoge nedoumice.\n_START_SECTION_\nRani \xc5\xbeivot\n_START_PARAGRAPH_\nZa \xc5\xbeivota, a i mnogo godina nakon, biografi su se sporili oko datuma, pa i mjesta njegova ro\xc4\x91enja. On je tvrdio da je ro\xc4\x91en u Americi, u Appletonu, gradu u dr\xc5\xbeavi Wisconsin, no pokazalo se da to nije to\xc4\x8dno. Tek je poslije prona\xc4\x91en rodni list iz kojeg se vidi daje ro\xc4\x91en 24. o\xc5\xbeujka 1874. u Budimpe\xc5\xa1ti te da mu je pravo ime Erik Weisz (po nekim izvorima mo\xc5\xbee se pisati i Erich Weiss). Njegovi roditelji, ma\xc4\x91arski \xc5\xbdidovi, emigrirali su u Ameriku 3. srpnja 1878., kad su njihovom sinu bile \xc4\x8detiri godine. U useljeni\xc4\x8dkim knjigama njegovo je ime zapisano kao Erich Weiss. Uz dotada\xc5\xa1nji nadimak Ehrie, obitelj ga je po\xc4\x8dela zvati i amerikaniziranim imenom Harry._NEWLINE_Budu\xc4\x87i slavni magi\xc4\x8dar bio je jedan od \xc5\xa1estero djece rabina Mayera Samuela Weisza i Cecilije Steiner, koji su osim njega imali i sinove Theodora, Leopolda, Nathana i Williama te k\xc4\x87er. Roditelji su se \xc4\x8desto sva\xc4\x91ali pa su djeca trpjela. Nije ni \xc4\x8dudno \xc5\xa1to je Harry, najosjetljiviji me\xc4\x91u njima, kao tinejd\xc5\xbeer nekoliko puta bje\xc5\xbeao od ku\xc4\x87e, zabrinutoj majci slao razglednice koje je potpisivao s "tvoj sin bjegunac" i opet se vra\xc4\x87ao ku\xc4\x87i._NEWLINE_Osim obiteljskim sva\xc4\x91ama, Houdinijevo djetinjstvo bilo je obilje\xc5\xbeeno i siroma\xc5\xa1tvom. Situacija se nije ni\xc5\xa1ta popravila ni kad su djeca odrasla jer su se i oni me\xc4\x91usobno sva\xc4\x91ali, a netrpeljivost je do\xc5\xa1la do vrhunca kad se Sadie, supruga Harryjevog brata Natahana, razvela od njega i samo dva tjedna kasnije udala za drugog brata, Leopolda. U to doba Weiszovi vi\xc5\xa1e nisu \xc5\xbeivjeli u Appletonu, nego u New Yorku, gdje su se preselili nakon \xc5\xa1to su dobili ameri\xc4\x8dko dr\xc5\xbeavljanstvo. Erich je kao tinejd\xc5\xbeer radio kao elektri\xc4\x8dar, kroja\xc4\x8d i fotograf, a prvi nastup, koji je najavio po \xc4\x8demu \xc4\x87e se proslaviti, odr\xc5\xbeao je kao devetogodi\xc5\xa1njak. S prijateljima iz susjedstva osnovao je dje\xc4\x8dji cirkus, u kojem je, s crvenim \xc4\x8darapama na nogama nastupao na improviziranom trapezu, pod umjetni\xc4\x8dkim imenom Lete\xc4\x87i princ._NEWLINE_Za \xc5\xa1egrtovanja kod jednog bravara nau\xc4\x8dio je mnogo toga \xc5\xa1to \xc4\x87e mu pomo\xc4\x87i u kasnijoj karijeri. Ta je bravarska radnja, naime, bila smje\xc5\xa1tena uz policijsku postaju, a kako jednom prilikom policajci nikako nisu mogli otklju\xc4\x8dati lisi\xc4\x8dine nekom zatvoreniku, jer se klju\xc4\x87i\xc4\x87 zaglavio u bravi, oti\xc5\xa1li su najbli\xc5\xbeem bravaru. Budu\xc4\x87i da je vlasnik oti\xc5\xa1ao na ru\xc4\x8dak, u radnji je bio samo mali Erich koji je svojim dje\xc4\x8djim prsti\xc4\x87ima, komadom \xc5\xbeice, za samo nekoliko minuta otklju\xc4\x8dao lisi\xc4\x8dine.\n_START_SECTION_\nPrvi nastupi\n_START_PARAGRAPH_\nPolicajci, a i oslobo\xc4\x91eni zatvorenik, zapljeskali su dje\xc4\x8daku, a on se poslije \xc4\x8desto prisje\xc4\x87ao tog pljeska i lijepog osje\xc4\x87aja koji je taj pljesak pobudio u njemu. Zato je jedva do\xc4\x8dekao priliku da nau\xc4\x8di neke trikove i oku\xc5\xa1a se kao iluzionist, smatraju\xc4\x87i da je takav posao mnogo bolji od rada u tvornici ili nekoj zanatskoj radnji. Kod ku\xc4\x87e je vje\xc5\xbebao trikove s kartama i otklju\xc4\x8davanje raznih brava, pa se potom udru\xc5\xbeio s ve\xc4\x87 poznatim magi\xc4\x8darem Jackom Hymanom, koji je u Harryju prepoznao nadarenog mladi\xc4\x87a. Kad je njegovom partneru dosadilo nastupati u kavanama i malim kazali\xc5\xa1tima, zamijenio ga je Harryjev brat Theodore, poslije poznat kao Hardeen, pa su bra\xc4\x87a po\xc4\x8dela nastupati pod imenom Houdini Brothers. Tada 20-godi\xc5\xa1nji Harry je, naime, uz amerikanizirani nadimak dodao i prezime po svom uzoru, Jeanu Eugeneu Robert-Houdinu, francuskom iluzionistu iz 19. stolje\xc4\x87a, te je nagovorio i brata da se i on po\xc4\x8dne tako nazivati. Mnogo godina kasnije i slu\xc5\xbebeno je promijenio prezime, iako je svog idola u me\xc4\x91uvremenu prozvao \xc5\xa1arlatanom.\n_START_SECTION_\nBrak\n_START_PARAGRAPH_\nTada je ve\xc4\x87 bio u braku s Wilhelminom Beatrice Rahner, koju je upoznao 1893. poslije neke svoje predstave. Mora da su se oboje strastveno i brzo zaljubili jedno u drugo jer su se vjen\xc4\x8dali samo tri tjedna kasnije, prvi put tajno, jer je Wilhelmina, koju je on po njezinom drugom imenu zvao Bess, bila katolkinja pa je Houdini znao da njegov otac ne bi odobrio taj brak. Ne\xc5\xa1to kasnije su se vjen\xc4\x8dali u sinagogi, a potom i tre\xc4\x87i put, u katoli\xc4\x8dkoj crkvi._NEWLINE_Houdiniju je bilo samo 19 godina kad se o\xc5\xbeenio, jo\xc5\xa1 je stvarao karijeru, a Bess mu je pomagala, ne samo kao supruga nego i kao partnerica na pozornici. Njihov brak bio je neraskidiv, iako su nosili te\xc5\xbeak teret - nisu imali djece. Navodno su oboje zbog toga patili, a Houdini je posljednje godine \xc5\xbeivota \xc4\x8desto izra\xc4\x91ivao fotografske portrete veselih i bezbri\xc5\xbenih dje\xc4\x8djih lica. Mediji su pisali da je impotentan, drugi, pak, da ona ne mo\xc5\xbee zanijeti. Po nekim glasinama, Houdini je varao Bess sa suprugom svog slavnog prijatelja, pisca Jacka Londona, no to nikada nije bilo potvr\xc4\x91eno. Njihovi prijatelji tako\xc4\x91er tvrde da ne mogu zamisliti Houdinija u takvoj situaciji te navode kako se \xc4\x8desto \xc5\xa1alio da ga se Bess ne\xc4\x87e rije\xc5\xa1iti ni ako on umre prije nje jer \xc4\x87e se vratiti na ovaj svijet iz zagrobnog \xc5\xbeivota i potra\xc5\xbeiti je. Bess je, pak, bila atraktivna \xc5\xbeena i mnogima nije bilo jasno \xc5\xa1to je vidjela u Houdiniju, koji je bio nizak, neugledan i neobrazovan. Mo\xc5\xbeda su je privukle njegove prodorne sivoplave o\xc4\x8di na licu uokvirenom kovr\xc4\x8davom crnom kosom iz kojih je zra\xc4\x8dilo samopouzdanje._NEWLINE_Kako god bilo, Houdini je kao 20-godi\xc5\xa1njak bio o\xc5\xbeenjen, imao je posao i zara\xc4\x91ivao je sve bolje jer je stalno smi\xc5\xa1ljao nove atraktivne trikove. Kao Houdiniji, Harry i Bess gostovali su po ameri\xc4\x8dkim putuju\xc4\x87im cirkusima izvode\xc4\x87i trikove s kartama ili, pak, to\xc4\x8dku u kojoj bi Bess "nestala". No, kad u jednom razdoblju nisu mogli dobiti nove anga\xc5\xbemane, Houdini je 1898., nakon kratkotrajne malodu\xc5\xa1nosti, dao oglas u novine u kojem je ponudio da \xc4\x87e prodati sve svoje trikove za 20 dolara._NEWLINE_Nije na\xc5\xa1ao kupca, ali je dobio novi posao. Igrom slu\xc4\x8daja je dobio priliku da nau\xc4\x8di voziti avion, a kako je bio veoma spretan i sve mu je polazilo za rukom, zaposlio se kao pilot te postao prvi \xc4\x8dovjek koji je uspio preletiti Australiju._NEWLINE_- Ako me ne upamte po fantasti\xc4\x8dnim trikovima, bar \xc4\x87e me povijest pamtiti kao avijati\xc4\x8dara - rekao je tada, na svoj uobi\xc4\x8dajeno neskroman na\xc4\x8din.\n_START_SECTION_\nOsloba\xc4\x91anja iz lanaca i zatvora\n_START_PARAGRAPH_\nIpak, nije zaboravio na magi\xc4\x8darsku karijeru, a sre\xc4\x87a mu se napokon osmjehnula pet godina poslije, u nekoj pivnici u Minnesoti. Ondje je, naime, izvodio to\xc4\x8dku u kojoj ga netko - u tom slu\xc4\x8daju vlasnik pivnice Martin Beck - zave\xc5\xbee u lance, a kad se za nekoliko minuta oslobodio, Beck se odu\xc5\xa1evio. Budu\xc4\x87i da je osim pivnice imao i putuju\xc4\x87i cirkus Orpheum, ponudio je Houdiniju posao uz pla\xc4\x87u od 60 dolara tjedno, \xc5\xa1to je tada bio velik novac. Njegov cirkus bio je poznat u Americi pa je Houdini u njemu privukao veliku pozornost. Nakon turneje po velikim gradovima, cijela je Amerika brujala o \xc4\x8dovjeku kojeg "nikakvi lanci ne mogu sputati"._NEWLINE_Zvali su ga i "kraljem lisi\xc4\x8dina", a svoj zvjezdani status potvrdio je godinu kasnije kad je prvi put oti\xc5\xa1ao na europsku turneju. Ondje je u svakom gradu izazivao lokalnu policiju da ga sve\xc5\xbee i stavi u \xc4\x87eliju iz koje bi on potom uspje\xc5\xa1no pobjegao. Naravno, policajci su svaki put poku\xc5\xa1avali smisliti na\xc4\x8din da ga onemogu\xc4\x87e da otklju\xc4\x8da lisi\xc4\x8dine, no uvijek neuspje\xc5\xa1no. \xc4\x8cak su ga prije zavezivanja pretra\xc5\xbeivali, ne bi li prona\xc5\xa1li skrivena nekakva pomagala za bijeg, no nisu ni\xc5\xa1ta nalazili._NEWLINE_Na prijelazu stolje\xc4\x87a, tada 26-godi\xc5\xa1nji Houdini, postao je najuspje\xc5\xa1niji svjetski magi\xc4\x8dar koji je zara\xc4\x91ivao mnogo pa je poslije smrti njegova udovica naslijedila pola milijuna dolara. Zvali su ga umjetnikom me\xc4\x91u iluzionistima, a publika je hrlila na njegove spektakularne nastupe na kojime se osloba\xc4\x91ao od lisi\xc4\x8dina, lu\xc4\x91a\xc4\x8dkih ko\xc5\xa1ulja, u\xc5\xbeadi, pa \xc4\x8dak i iz zloglasnog vo\xc5\xa1ingtonskog zatvora u kojem je robijao Charles Guiteau, ubojica ameri\xc4\x8dkog predsjednika Jamesa Garfielda. Onamo ga je pozvao upravitelj zatvora, da provjeri sigurnost smje\xc5\xa1taja najokorjelijih zlo\xc4\x8dinaca. Houdini je i odatle pobjegao bez problema.\n_START_SECTION_\nBje\xc5\xbeanja iz zaklju\xc4\x8danih spremnika ispunjen vodom\n_START_PARAGRAPH_\nPo\xc4\x8detkom 1908. Houdini ja su svi poku\xc5\xa1avali imitirati. Odustao je, stoga, od bjegova iz zatvora, pa je smislio novu atraktivnu to\xc4\x8dku: bjeg iz zaklju\xc4\x8danog spremnika, napunjenog vodom. Najslavniji trik iz te serije izveo je 1913. kad se dao zaklju\xc4\x8dati u spremnik od \xc4\x8delika i stakla, ispunjen vodom, u kojem je on visio glavom prema dolje. Trebalo mu je samo tri minute da otklju\xc4\x8da lisi\xc4\x8dine te bravu na spremniku i oslobodi se._NEWLINE_U to vrijeme mnogi su tvrdili da "nitko \xc5\xbeiv ne mo\xc5\xbee izvesti takve trikove", pa su mu pripisivali nadnaravne mo\xc4\x8di, a on je, pak, u \xc5\xbeelji da demantira takve glasine, objavio knjigu "Handcuff Secrets" (Tajne lisi\xc4\x8dina) u kojoj je objasnio svoje trikove. U njoj je otkrio daje uvijek imao "skriveni adut"._NEWLINE_- Za otklju\xc4\x8davanje brava koristim snagu mi\xc5\xa1ica, konjsku dlaku i minijaturne klju\xc4\x8deve. Dok bi me okivali u lance maksimalno bih ra\xc5\xa1irio ramena i blago odmaknuo ruke od tijela, \xc5\xa1to bi mi pomagalo u osloba\xc4\x91anju - napisao je._NEWLINE_Neko vrijeme posjedovao je i trgovinu magi\xc4\x8darskih potrep\xc5\xa1tina Martinka u New Yorku, ali se nije proslavio kao trgovac. Danima je sjedio u du\xc4\x87anu, dijelio autograme i prodavao svoje knjige, ali ne i mnogo vi\xc5\xa1e od toga. Od 1923. do 1924. bio je i predsjednik Ameri\xc4\x8dke udruge magi\xc4\x8dara, ali se na toj funkciji nije dugo zadr\xc5\xbeao jer ga nitko od kolega nije trpio zato \xc5\xa1to je bio neopisivo samoljubiv.\n_START_SECTION_\nFilmski poslovi\n_START_PARAGRAPH_\nNa vrhuncu slave Houdini je snimio i nekoliko filmova: 1901. je glumio u francuskom filmu "Merveilleux exploits du celebre Houdini a Paris" (O\xc5\xbeivotvorena \xc4\x8dudesa slavnog Houdinija u Parizu), zatim je u Americi snimio filmski serijal "The Master Mystery" (Majstor misterija) te filmove "The Grim Game" (Grimova igra) 1919. i "Terror Island" (Otok strave) 1920. Nakon toga je ambiciozno osnovao filmsku kompaniju, Houdini Picture Corporation, me\xc4\x91utim ni kao glumac, a ni kao producent, nije bio uspje\xc5\xa1an.\n_START_SECTION_\nPovratak iluzionizmu\n_START_PARAGRAPH_\nZato se nakon holivudske epizode vratio iluzionizmu i nastavio se pred publikom osloba\xc4\x91ati lanaca i zatvora. To\xc4\x8dke su mu postajale sve te\xc5\xbee i opasnije. Bacali bi ga u hladnu rijeku zavezanog u lance u zaklju\xc4\x8danoj kutiji, publika bi strepila nad njegovim \xc5\xbeivotom, a on bi slavodobitno izronio na povr\xc5\xa1inu nakon \xc5\xa1to bi otklju\xc4\x8dao sve brave.\n_START_SECTION_\nAlternativne teorije o Houdinijevom \xc5\xbeivotu\n_START_PARAGRAPH_\nIako se trudio objasniti neke svoje trikove, Houdini je, o\xc4\x8dito, imao vi\xc5\xa1e tajni nego \xc5\xa1to je priznavao. Amerikanci William Kalush i Larry Sloman 2006. godine su objavili njegovu novu biografiju "Secret Life Of Houdini: The Making Of America\'s First Superhero" (Houdinijev tajni \xc5\xbeivot: Kako je nastao prvi ameri\xc4\x8dki superheroj), tvrde da je slavni magi\xc4\x8dar bio - tajni agent. Uo\xc4\x8di Prvog svjetskog rata je, navodno, tijekom turneja po Njema\xc4\x8dkoj skupljao vojne informacije i prenosio ih ameri\xc4\x8dkim i britanskim vojnim krugovima, a navodno je imao i dobre veze s najvi\xc5\xa1im ameri\xc4\x8dkim policijskim du\xc5\xbenosnicima, kao i s londonskim Scotland Yardom.\n_START_SECTION_\nMisteriozna smrt\n_START_PARAGRAPH_\nUmro je 1926., i to 31. listopada, na samu No\xc4\x87 vje\xc5\xa1tica - ona i dalje ne prestaje intrigirati ameri\xc4\x8dku javnost. George Hardeen, prane\xc4\x87ak "velikog Houdinija", zatra\xc5\xbeio je, naime, ekshumaciju posmrtnih ostataka slavnog pretka kako bi dokazao da je slu\xc5\xbebena verzija njegove smrti neto\xc4\x8dna, najvjerojatnije la\xc5\xbeirana._NEWLINE_Prema njoj, Houdini je umro zbog upale potrbu\xc5\xa1nice koju je prouzro\xc4\x8dilo prsnu\xc4\x87e slijepog crijeva zbog udarca. Lije\xc4\x8dnici danas ka\xc5\xbeu daje to obja\xc5\xa1njenje medicinski besmisleno pa je Hardeen zatra\xc5\xbeio novu istragu, tvrde\xc4\x87i kako u rukama ima dokaze da su njegovom praujaku mnogi prijetili smr\xc4\x87u._NEWLINE_- Mislim da se slu\xc4\x8daj mora pobli\xc5\xbee istra\xc5\xbeiti. Njegova je smrt \xc5\xa1okirala cijeli svijet pa je zavrijedila da se razjasni - rekao je Hardeen te je unajmio uglednog ameri\xc4\x8dkog odvjetnika Josepha Tacopinea koji je za Houdinija zainteresirao dvojicu mo\xc5\xbeda najpoznatijih forenzi\xc4\x8dara dana\xc5\xa1njice. Dr. Michael Baden postao je poznat jer je vodio istragu o nasilnoj smrti ameri\xc4\x8dkog predsjednika Johna F. Kennedyja te crna\xc4\x8dkog borca za gra\xc4\x91anska prava Martina Luthera Kinga, a njegov kolega, profesor James Starrs, bio je glavni patolog na ispitivanju posmrtnih ostataka revolvera\xc5\xa1a Jesseja Jamesa i serijskog ubojice Alberta De Salva, poznatijeg po nadimku Bostonski davitelj. Oni su ve\xc4\x87 otkrili nekoliko \xc4\x8dudnih detalja koji bacaju sumnju na Houdinijev uzrok smrti. Na primjer, u smrtovnici stoji da se njegovo slijepo crijevo nije nalazilo na desnoj strani kao \xc5\xa1to je uobi\xc4\x8dajeno, ve\xc4\x87 na lijevoj, \xc5\xa1to je krajnje rijetko, a za mi\xc5\xa1ljenje da je upala slijepog crijeva uzrokovana udarcem u trbuh ka\xc5\xbeu da je - smije\xc5\xa1no. Nakon \xc5\xa1to su pregledali postoje\xc4\x87u dokumentaciju dvojica forenzi\xc4\x8dara se sla\xc5\xbeu da je njegova smrt u najmanju ruku sumnjiva i naga\xc4\x91aju da je, mo\xc5\xbeda, otrovan arsenom._NEWLINE_Harryja Houdinija je, ka\xc5\xbee slu\xc5\xbebena verzija, na nastupu 24. listopada 1926. u kazali\xc5\xa1tu Garrick u Detroitu, izazvao kanadski student J. Gordon Whitehead: tvrdio je da iluzionist, koji je tada bio na vrhuncu slave, ne mo\xc5\xbee izdr\xc5\xbeati njegov udarac u trbuh i da su sve pri\xc4\x8de o Houdinijevu nevjerojatnom pragu boli \xc4\x8dista tlapnja. Samouvjereni Houdini, koji se bavio sportom i uvijek rado pokazivao "plo\xc4\x8dice" na trbuhu, jo\xc5\xa1 se nije uspio pripremiti na udarac kad ga je izaziva\xc4\x8d iznenadio i svom snagom mlatnuo vi\xc5\xa1e puta. Veliki Houdini se zgr\xc4\x8dio od bola i pao, a tjedan poslije ve\xc4\x87 je bio mrtav._NEWLINE_- Umoran sam od borbe - bile su njegove posljednje rije\xc4\x8di. Pokopan je na \xc5\xbeidovskom groblju Machpelah u New Yorku a da nikada nije otkriveno koliko je na njegovu smrt utjecao udarac, a koliko \xc4\x8dinjenica \xc5\xa1to nije oti\xc5\xa1ao lije\xc4\x8dniku kako mu ne bi zabranili zavr\xc5\xa1iti turneju, iako je nekoliko mjeseci patio od bolova u trbuhu i neuobi\xc4\x8dajenog umora. Mnogi su sumnjali u to da je banalna ozljeda dokraj\xc4\x8dila \xc4\x8dovjeka koji je cijeli \xc5\xbeivot prkosio smrti i bio u sjajnoj tjelesnoj kondiciji, pa je to odmah raspirilo ma\xc5\xa1tu javnosti. Ve\xc4\x87 nekoliko dana nakon njegove smrti osvanuli su naslovi u mnogim novinama - je li Houdini ubijen?_NEWLINE_Po jednoj teoriji, podmetnut mu je otrov, \xc5\xa1to bi sada trebala otkriti ispitivanja ostataka njegovih kostiju, kose i nokata. Ako to bude potvr\xc4\x91eno, glavni sumnjivci ostat \xc4\x87e skupina spiritualista koji su mu, navodno, zdu\xc5\xa1no \xc5\xbeeljeli smrt jer je ismijavao njihovo dozivanje duhova umrlih i javno ih nazivao prevarantima. Predvodio ih je sir Arthur Conan Doyle, britanski autor krimi-romana poznat i kao tvorac Sherlocka Holmesa._NEWLINE_Houdini i Doyle bili su prijatelji, ali su ih udaljili stavovi o spiritualizmu. Naime, slavni pisac bio je fasciniran tajnovitim i, neki tvrde pod utjecajem svoje supruge, sklon praznovjerju, pa je mislio i da Houdini ima natprirodne mo\xc4\x87i, \xc5\xa1to je i opisao u svom djelu "The Edge Of The Unknown" (Na rubu nepoznatog), no Houdini je tvrdio suprotno. Houdini je dolio ulje na vatru kad je 1924. raskrinkao skupinu vidovnjaka koji su lakovjernima uzimali veliki novac za "razgovor s umrlima". Nakon toga mu je Doyle uputio prijete\xc4\x87e pismo u kojem je, me\xc4\x91u ostalim, napisao: - Dobit \xc4\x87e\xc5\xa1 specijalni desert... Mislim da uskoro dolazi dan naplate._NEWLINE_Ipak, Doyle nije glavni osumnji\xc4\x8deni za Houdinijevu smrt, nego bostonska vidovnjakinja Mina Margery Crandon koju je Houdini prokazao kao varalicu. No, i ona i Doyleova supruga nedugo nakon Houdinijeve smrti hvalile su se kako su me\xc4\x91u prvima izrazile su\xc4\x87ut Houdinijevoj neutje\xc5\xa1noj majci Ceciliji i ponudile joj pomo\xc4\x87.\n_START_SECTION_\nU popularnoj kulturi\n_START_PARAGRAPH_\nHoudini je i nakon smrti ostao slavan. O njemu je snimljeno nekoliko filmova - najpoznatiji je "Houdini" iz 1953., u kojem ga je glumio Tony Curtis, zatim "Veliki Houdini" iz 1976., pa opet "Houdini" iz 1998. Objavljena je i po\xc5\xa1tanska marka s njegovim likom, prodaju se knjige u kojima se obja\xc5\xa1njavaju njegovi trikovi.'